SASSA ─ hoe weet jy of jy kwalifiseer? - Jou Geld | Solidariteit WêreldJou Geld | Solidariteit Wêreld
Tuis › Artikels › SASSA ─ hoe weet jy of jy kwalifiseer?
Daar is soms baie onduidelikheid oor wanneer jy kwalifiseer vir 'n SASSA-toelae. 'n Toelae vir ouer persone word betaal aan persone wat 60 jaar of ouer is. Hierdie toelae is in die verlede 'n ouderdomspensioen genoem.
Volgens die Suid-Afrikaanse departement van maatskaplike ontwikkeling moet jy aan die volgende vereistes voldoen om te kwalifiseer:
Jy moet 'n Suid-Afrikaanse burger of permanente inwoner wees.
Jy moet in Suid-Afrika woon.
Jy mag geen ander maatskaplike toelae vir jouself ontvang nie.
Jy mag nie in 'n staatsinstansie versorg word nie.
Jy mag nie meer as R78 120 per jaar verdien of bates besit wat meer as R 156 240 werd is indien jy enkellopend is nie.
Indien jy getroud is, moet julle gesamentlike inkomste hoogstens R115 400 per jaar wees en julle gesamentlike bates mag hoogstens R2 230 800 werd wees.
Hoeveel sal jy kry?
Van 1 April 2019 af is die maksimum bedrag wat jy sal ontvang met R80 van R1 700 tot R1 780 verhoog en as jy ouer as 75 is van R1 720 tot R1 800.
Hoe sal jy betaal word?
Die Suid-Afrikaanse Agentskap vir Maatskaplike Sekerheid (SASSA) sal die toelae op een van die volgende maniere aan jou betaal:
kontant by 'n spesifieke betaalpunt op 'n spesifieke dag
'n elektroniese deposito in jou bank- of Posbankrekening (die bank mag 'n fooi hef vir die diens)
deur instansies soos ouetehuise
Let wel: Indien jy nie self die geld kan afhaal nie, kan jy 'n gevolmagtigde by die SASSA-kantoor aanstel of aan iemand volmag gee om die toelae namens jou af te haal.
Wanneer kan die toelae hersien word?
SASSA kan besluit of 'n toelae hersien moet word. Jou inkomste wat jy verklaar wanneer jy aansoek doen om die toelae, sal die basis van hierdie besluit vorm. Jy sal drie maande voor die tyd in kennis gestel word van die datum waarop die hersiening sal plaasvind of van die datum waarop die lewensertifikaat benodig word. Indien jy geld via die bank, 'n instansie of gevolmagtigde ontvang, moet jy elke jaar 'n lewensertifikaat by SASSA indien.
Wanneer kan die toelae opgeskort word?
wanneer jou omstandighede verander
die uitkoms van 'n hersiening
indien jy versuim om saam te werk wanneer jou toelae hersien word
wanneer jy bedrog pleeg of jouself verkeerd voorstel
indien daar 'n fout gemaak is toe jou toelae goedgekeur is
Wanneer sal die toelae verval?
in 'n staatsinstansie opgeneem word;
vir drie opeenvolgende maande nie eis nie; en
die land verlaat.
Indien jy opgeneem word in 'n instansie wat 'n kontrak met die staat het om vir jou te sorg en jou te onderhou, sal die maatskaplike toelae verminder word tot 25% van die maksimum bedrag van die toelaag van die vierde maand na die begunstigde se toelating tot die instansie af. Die verminderde toelae word onmiddellik heringestel van die datum af waarop jy uit die instansie ontslaan word.
Meer inligting oor ouderdomspensioen: Wat om te doen
Gaan na die naaste kantoor van die Suid-Afrikaanse Agentskap vir Maatskaplike Sekerheid (SASSA) en neem die volgende saam:
jou 13-syfer-staafkode-identiteitsdokument (ID)
bewys van jou huwelikstatus, indien dit van toepassing is
bewys van jou inkomste en/of dividende (indien enige)
bewys van jou bates, met inbegrip van eiendom wat jy besit
bewys van privaat pensioen (indien enige)
drie maande se bankstate
indien jy gewerk het, jou Werkloosheidsversekeringsfonds-kaart of sertifikaat van ontslag van jou voormalige werkgewer
indien jou eggenoot binne die afgelope vyf jaar oorlede is, 'n afskrif van die testament en die eerste of finale likwidasie- en distribusierekeninge, indien dit van toepassing is
Indien jy nie 'n ID het nie moet jy 'n beëdigde verklaring aflê in die standaard-SASSA-formaat in die teenwoordigheid van 'n kommissaris van ede wat nie 'n SASSA-amptenaar is nie.
Jy moet'n beëdigde verklaring voorsien deur 'n persoon van aansien (soos 'n raadslid, tradisionele leier, maatskaplike werker, dominee of skoolhoof) wat jou naam en ouderdom kan bevestig.
Die SASSA-amptenaar sal jou vingerafdrukke neem. Jy sal na die departement van binnelandse sake verwys word om aansoek te doen om 'n ID, selfs al word jou aansoek verwerk. Indien jy nie 'n ID-boek kry nie, sal jou toelaag opgeskort word
Let wel: Indien jy te oud of te siek is om na die kantoor toe te gaan om aansoek te doen, kan 'n familielid of vriend namens jou aansoek doen. Die persoon moet 'n brief van jou en/of 'n doktersbrief neem wat aandui hoekom jy nie self die kantoor kan besoek nie.
Voltooi die aansoekvorm in die teenwoordigheid van die SASSA-amptenaar (let daarop dat slegs jy, as aansoeker, of 'n SASSA-amptenaar die aansoekvorm kan invul).
Jy sal 'n kwitansie ontvang. Hou dit as bewys dat jy aansoek gedoen het.
Wat as jou aansoek nie goedgekeur word nie?
Indien jou toelae nie goedgekeur word nie, sal SASSA jou in kennis stel dat die aansoek nie suksesvol was nie. Indien jy nie met die besluit saamstem nie, kan jy appèl aanteken by die minister van maatskaplike ontwikkeling. Jy moet appèl aanteken binne 90 dae na die kennisgewing dat die aansoek onsuksesvol was.
Dit kan tot drie maande neem om 'n aansoek te verwerk.
Indien jou toelae goedgekeur word, sal jy betaal word van die datum af waarop die aansoek ingedien is.
Die aansoekvorm is nie aanlyn beskikbaar nie, maar jy kan dit by jou naaste kantoor van maatskaplike sekerheid (SASSA) kry.
Indien daar enige vrae is, kontak SASSA tolvry by 0800 60 10 11, of stuur 'n e-pos na grantenquiries@sassa.gov.za